Clover sluit fabriek in Lichtenburg | Maroela Media
Die suiwelgroep Clover sluit tans sy aanleg in Lichtenburg in Noordwes weens voortgesette swak dienslewering in die omgewing.
Die aanleg – bekend as die grootste kaasfabriek in Suid-Afrika – gaan nou na Queensburgh in Durban verskuif. Minstens 330 mense gaan glo egter weens dié skuif hul werk kwyt wees.
"Clover het reeds bedrywighede in Queensburgh en die eThekwini-munisipaliteit het bewys dat hy dié werksaamhede ondersteun," het die suiwelgroep Dinsdag in 'n verklaring gesê.
Luidens die verklaring ondervind die fabriek in Lichtenburg al jare lank water- en kragonderbrekings terwyl omliggende infrastruktuur nie deur die plaaslike munisipaliteit onderhou word nie.
Clover sê voorts die kwessies kon ondanks talle pogings om hierdie aangeleenthede met die munisipaliteit uit te klaar, nie opgelos word nie.
"Dit het kaasproduksie, wat 'n deurlopende proses benodig, negatief beïnvloed, en dit is nie meer volhoubaar vir die onderneming om vanuit Lichtenburg bedryf te word nie."
Cilliers Brink, DA-LP en skaduminister van samewerkende regering en tradisionele sake, sê die ANC-beheerde Ditsobotla- plaaslike munisipaliteit moes alles in sy vermoë gedoen het om die water- en kragonderbrekings aan te pak wat Clover se bedrywighede oor die jare negatief beïnvloed het.
"Maar die ANC gee nie om nie – hetsy vir beleggings en werk wat deur maatskappye soos Clover verskaf word, of die 330 mense wat nou hul werk sal verloor."
Hy sê dit is geen geheim dat ANC-faksies in Noordwes tans in 'n stryd gewikkel is oor wie toegang tot belastingbetalers se geld het nie.
"Dieselfde patroon van hebsug en vernietiging wat Clover uit Lichtenburg verdryf het, is te bespeur in Kgetlengrivier, Madibeng, Lekwa, Maluti-a-Phofong en Johannesburg."
Volgens Brink verdryf die ANC se beheer oor plaaslike regerings die ondernemings wat die munisipaliteite onderhou.
Clover In die nuus Lichtenburg
Vyf sterf in skietery buite Ceres
Nê wie moet ons bedank of afdank
Sjoe dis bitter hartseer… waarheen gaan ons land? Is ons nog op ons kniee? 330 mense wat nou hul werk verloor… 330 gesinne en dit terwyl Covid ook nog gevoel word aan almal se sakke. Ek het nie woorde nie, ek kan net vir julle bid…
In die land gaan jy niks meer oplos nie.
Ons moes lankal standpunt in geneem het teen die anc kommuniste. Hoekom moet ons betaal vir dienste wat nie gelewer word nie. Laat die anc vir daai drie honderd mense werk gee. Jy kan ry net waar jy wil die anc land lyk en ruik soos n vark hok.